Latvijas Nacionāli demokrātiskā partija

Latvijas Nacionāli demokrātiskā partija (LNDP) () bija Latvijas politiskā partija, kas dibināta 1991. gada 3. februārī un reģistrēta 1993. gada 6. septembrī. To ilggadēji vadīja Armands Māliņš. Pēc Māliņa, partijas vadību pārņēma Jevgēņijs Osipovs. Partija likvidēta 2008. gada augustā.

 Vēsture 
Bijušie Barikāžu dalībnieki 1991. gada 3. februārī nodibināja nacionālistiski noskaņoto Latvijas Nacionāli demokrātisko partiju, tomēr to oficiāli reģistrēja tikai 1993. gada 6. septembrī. Līdz 2002. gadam partijas priekšsēdis bija bijušais milicijas seržants Armands Māliņš. Partija 1997. gada 23. augustā Vecrīgā organizēja lāpu gājienu. LNDP neveiksmīgi piedalījās 1995. gada 6. Saeimas un 1998. gada 7. Saeimas vēlēšanās, attiecīgi iegūstot 0,14 % un 0,30 % balsu.

Ap 80 Krievijas neonacistu partijas "Krievu nacionālās vienotības" jeb barkašoviešu nereģistrētā un Liepājā bāzētā Latvijas atzara "Krievu nacionālā vienotība Latvijā" biedri kopā ar savu līderi Jevgēņiju Osipovu priekšgalā 2002. gada pavasarī iestājās Latvijas Nacionāli demokrātiskajā partijā. Osipovs "Krievu nacionālā vienotība Latvijā" un LNDP apvienošanās kongresā 25. maijā nomainīja Māliņu LNDP priekšsēža amatā. Tādējādi, barkašoviešiem un LNDP apvienojoties, barkašovieši ieguva sev kādu oficiālu politisku organizāciju, jo viņu organizācijai "Krievu nacionālā vienotība Latvijā" tika liegta reģistrācija LR Uzņēmumu reģistrā (UR) dažādu trūkumu reģistrācijas dokumentos un politiskā ekstrēmisma dēļ.

Drošības policija (DP) 2003. gadā aizdomās par iespējamu nacionālā naida kurināšanu vērtēja A. Māliņa iespējams, antisemītiskos, izteikumus partijas interneta vietnē aryan.lv. Viņš bija nonācis tiesībsargājošo institūciju uzmanības lokā arī par nesankcionētu mītiņu un gājienu organizēšanu, kā arī par nereģistrētās barkašoviešu organizācijas popularizēšanu. 2004. gada nogalē ziņots ka Armands Māliņš aptuveni gadu vairs neesot partijas biedrs un strādājot par cietuma uzraugu. Tajā pašā laika LNDP paziņoja par vēlmi kopā ar PCTVL startēt 2005. gada Liepājas pilsētas pašvaldības vēlēšanās. Pašvaldību vēlēšanās Liepājā 2005. gada 12. martā PCTVL piedalījās vienotā sarakstā ar LNDP, sarakstā bija 7 PCTVL kandidāti un 3 LNDP kandidāti. No šī saraksta domē tika ievēlēti divi deputāti, no kuriem viens bija LNDP biedrs.

2006. gada decembrī mainīta partijas vizuālā identitāte un simbolika.

2007. gada 24. novembrī parādījās ziņas ka LNDP pievienojās bijušais Drošības policijas Liepājas reģionālās nodaļas vadītājs Aleksandrs Bogdanovs. Viņš kļuva par partijas centrālās komitejas locekli.

UR, pēc DP sniegtās informācijas un Osipova paraksta uz partijas pārreģistrācijas dokumentiem atzīšanas par viltojumu, 2008. gada augustā izslēdza LNDP no politisko partiju saraksta un tajā pašā gadā tika uzsākts partijas likvidācijas process. Osipovs lēma LNDP vietā izveidot "Osipova partiju".

2011. gadā parādījās ziņa ka norvēģu terorists Annešs Bērings Breivīks savā sarakstā "Pret imigrāciju noskaņotās partijas un organizācijas" sarakstā pieminējis LNDP/Osipova partiju.

 Rezultāti vēlēšanās 
 Gads Vēlēšanas Rezultāti (%) Deputāti 2005. Pašvaldību vēlēšanas Kopā ar PCTVL Liepājā ― 13,33  1998. 7. Saeimas vēlēšanas 0,30  1995. 6. Saeimas vēlēšanas 0,14 

 Logotipi un karogi 

 Atsauces 

 Ārējās saites 
 Oficiālā mājaslapa aryan.lv
 Oficiālā mājaslapa lndp.lv

Kategorija:Latvijas politiskās partijas
Kategorija:Bijušās latviešu nacionālistiskās partijas
Kategorija:Latvijas bijušās politiskās partijas
Kategorija:Bijušās partijas